Na temelju članka 12. i članka 15. Zakona o javnoj nabavi (NN 120/16, 114/22) te članka 30. Statuta Muzeja Dvor Trakošćan Upravno vijeće Dvora Trakošćan na 16. sjednici održanoj dana 12.01.2023. godine donosi

**PRAVILNIK**

**o provedbi postupaka jednostavne nabave**

**OPĆE ODREDBE**

Članak 1.

Ovim se Pravilnikom o provedbi postupaka jednostavne nabave (u daljnjem tekstu: Pravilnik) uređuju pravila, uvjeti i postupci muzeja Dvor Trakošćan (u daljnjem tekstu: Naručitelj) u provedbi postupaka nabave robe i usluga procijenjene vrijednosti manje od 26.540,00 eura bez PDV-a i radova procijenjene vrijednosti manje od 66.360,00 eura bez PDV-a (u daljnjem tekstu: jednostavna nabava) za koje se sukladno članku 12. stavku 1. Zakona o javnoj nabavi („Narodne novine“ br. 120/16, u daljnjem tekstu: ZJN 2016) te članku 1. stavku 1. i 2. Zakona o izmjenama i dopunama Zakona o javnoj nabavi („Narodne novine“ br. 114/22, u daljnjem tekstu: ZJN 2022) ne primjenjuje ZJN 2016 i 2022.

U provedbi postupaka nabave robe, radova i usluga osim ovog Pravilnika, obvezno je primjenjivati i druge važeće zakonske i podzakonske akte, opće i posebne akte Naručitelja koji se odnose na pojedini predmet nabave, te voditi računa o načelima javne nabave i mogućnosti primjene elektroničkih sredstava komunikacije.

Članak 2.

U svrhu sprječavanja sukoba interesa na odgovarajući način primjenjuju se odredbe ZJN 2016 i 2022.

**POKRETANJE I PRIPREMA POSTUPAKA JEDNOSTAVNE NABAVE**

Članak 3.

Postupci jednostavne nabave u smislu ovog Pravilnika, dijele se na:

1. postupke nabave čija je procijenjena vrijednost manja od 10.000,00 eura, za nabavu robe, radova i/ili usluga
2. postupke nabave čija je procijenjena vrijednost jednaka ili veća od 10.000,00 eura te manja od 26.540,00 eura za nabavu robe i usluga, odnosno manja od 66.360,00 eura za nabavu radova, odnosno do vrijednosti pragova iz članka 12. stavka 1. točke 1. ZJN 2016 i članka 1. stavka 1. i 2. ZJN 2022.

Izračunavanje procijenjene vrijednosti nabave temelji se na ukupnom iznosu, bez poreza na dodanu vrijednost (PDV).

Članak 4.

Pripremu i provedbu postupaka jednostavne nabave iz članka 3. stavka 2. ovog Pravilnika provode najmanje tri osobe Naručitelja koje imenuje ravnatelj internom odlukom o imenovanju stručnog povjerenstva za pripremu i provedbu postupka jednostavne nabave (u daljnjem tekstu: stručno povjerenstvo).

Ravnatelj internom odlukom iz prethodnog stavka ovog članka, određuje njihove obveze i ovlasti u postupcima jednostavne nabave.

Članovi stručnog povjerenstva ne moraju biti zaposlenici Naručitelja.

Članak 5.

U pripremi i provedbi postupaka jednostavne nabave stručno povjerenstvo ovlašteno je:

- istražiti tržište nabave (prikupiti informacije o postojećim i potencijalnim ponuditeljima, predmetu nabave, cijenama, kvaliteti i sl.)

- izraditi tehničke specifikacije i troškovnik, te utvrditi tehničke i druge uvjete vezane uz predmet nabave

- pripremiti poziv i drugu potrebnu dokumentaciju koja će se uz poziv dostaviti gospodarskim subjektima

- objaviti poziv za dostavu ponuda na web stranicama naručitelja i/ili poslati poziv za dostavu ponuda na e-mail adrese gospodarskih subjekata

- nakon isteka roka za dostavu ponuda, otvoriti pristigle ponude te sastaviti zapisnik o otvaranju, izvršiti pregled, ocjenu i rangiranje ponuda te sastaviti zapisnik o pregledu i ocjeni ponuda s prijedlogom ravnatelju o odabiru ponude ili poništenju postupka jednostavne nabave.

**PROVEDBA POSTUPAKA JEDNOSTAVNE NABAVE ČIJA JE PROCIJENJENA VRIJEDNOST MANJA OD 10.000,00 EURA**

Članak 6.

Nabavu robe, usluga i radova procijenjene vrijednosti manje od 10.000,00 eura Naručitelj može provesti izdavanjem narudžbenice jednom gospodarskom subjektu ili uputiti poziv na dostavu ponude najmanje jednom gospodarskom subjektu ili objavom poziva (objava u Elektroničkom oglasniku javne nabave, objava na internetskim stranicama Naručitelja, objava u tisku ili slično.)

Narudžbenica sadrži podatke o: naručitelju, vrsti roba/radova/usluga koje se nabavljaju u uz daljnju specifikaciju jedinica mjere, količini, jediničnoj cijeni, ukupnoj cijeni, roku i mjestu izvođenja radova/isporuke roba/pružanja usluge.

Iznimno od stavka 1. ovog članka, Naručitelj može u posebnim situacijama nabavljati robu, radove i usluge izravnom kupnjom, bez prethodno poslanog poziva na dostavu ponude (npr. izravnom kupnjom u prodavaonicama i slično).

**PROVEDBA POSTUPAKA JEDNOSTAVNE NABAVE ČIJA JE PROCIJENJENA VRIJEDNOST JEDNAKA ILI VEĆA OD 10.000,00 EURA, A MANJA OD 26.540,00 ODNOSNO 66.360,00 EURA.**

Članak 7.

Nabava roba, usluga i radova procijenjene vrijednosti jednake ili veće od 10.000,00 eura, a manje od 26.540,00 eura, odnosno 66.360,00 eura provodi se slanjem poziva na dostavu ponuda na adrese minimalno tri gospodarska subjekta i/ili objavom na službenim stranicama i/ili objavom u Elektroničkom oglasniku javne nabave i/ili kombinacijom slanja poziva na dostavu ponuda na adrese gospodarskih subjekata, objavom na internetskim stranicama Naručitelja i objavom u Elektroničkom oglasniku javne nabave.

Iznimno od stavka 1. ovoga članka, ovisno o prirodi predmeta nabave, i razini tržišnog natjecanja, Poziv se može uputiti i samo jednom gospodarskom subjektu, osobito u slijedećim slučajevima:

* kada zbog tehničkih ili umjetničkih razloga ili razloga povezanih sa zaštitom isključivih prava ugovor može izvršiti samo određeni gospodarski subjekt;
* kod nabave koja zahtijeva žurnost, uzrokovane događajima koji se nisu mogli predvidjeti;
* kada nije dostavljena niti jedna ponuda, a postupak jednostavne nabave se ponavlja.

U slučaju više sile, događaja izvan kontrole naručitelja i neovisnog od njihove volje, a koji se nisu mogli predvidjeti ili izbjeći, Naručitelj jednostavnu nabavu bez obzira na procijenjenu vrijednost nabave provodi izdavanjem narudžbenice ili upućivanjem poziva na dostavu ponuda najmanje jednom gospodarskom subjektu.

Rok za dostavu ponude mora biti primjeren predmetu nabave i ne smije biti kraći od 5 dana od dana upućivanja poziva na dostavu ponude, osim u slučajevima žurnosti.

**KRITERIJ ZA ODABIR PONUDE**

Članak 8.

Kriterij za odabir najpovoljnije ponude može biti najniža cijena ili ekonomski najpovoljnija ponuda. Kriterije ekonomski najpovoljnije ponude određuje Naručitelj u svakom pojedinačnom postupku.

**UVJETI SPOSOBNOSTI I JAMSTVA**

Članak 9.

Za nabave čija je procijenjena vrijednost jednaka ili veća od 10.000,00 eura Naručitelj može u Pozivu odrediti razloge isključenja i uvjete sposobnosti ponuditelja, te u tom slučaju svi dokumenti koje naručitelj traži ponuditelji mogu dostaviti u neovjerenoj preslici.

Neovjerenom preslikom smatra se i neovjereni ispis elektroničke isprave.

Članak 10.

Za nabave čija je procijenjena vrijednost jednaka ili veća od 10.000,00 eura, Naručitelj u postupku nabave može od gospodarskih subjekata tražiti jamstvo za ozbiljnost ponude, jamstvo za uredno ispunjenje ugovora, jamstvo za otklanjanje nedostataka u jamstvenom roku i jamstvo o osiguranju za pokriće odgovornosti iz djelatnosti na koje se na odgovarajući način primjenjuju odredbe ZJN 2016.

**POSTUPANJE S PONUDAMA**

Članak 11.

Ako su informacije ili dokumentacija koje je trebao dostaviti ponuditelj nepotpune ili pogrešne ili se takvima čine ili ako nedostaju određeni dokumenti, Naručitelj može, poštujući načela jednakog tretmana i transparentnosti, zahtijevati od ponuditelja da dopuni, razjasni, upotpuni ili dostavi nužne informacije ili dokumentaciju u primjerenom roku.

Takvo postupanje ne smije dovesti do pregovaranja u vezi s kriterijem za odabir ponude ili ponuđenim predmetom nabave.

Članak 12.

Naručitelj na osnovi rezultata pregleda i ocjene ponuda te kriterija za odabir ponude donosi Obavijest o odabiru najpovoljnije ponude, a ako postoje razlozi za poništenje postupka jednostavne nabave naručitelj bez odgode donosi Obavijest o poništenju postupka nabave.

Obavijest o odabiru odnosno Obavijest o poništenju postupka jednostavne nabave donosi ravnatelj.

Obavijest o odabiru s preslikom zapisnika o pregledu i ocjeni ponuda ili Obavijest o poništenju postupka naručitelj će dostaviti svakom ponuditelju u postupku na dokaziv način.

**ŽALBA**

Članak 13.

Na postupak provedbe jednostavne nabave kao i na odabir najpovoljnijeg ponuditelja žalba nije dopuštena.

**ZAVRŠNE ODREDBE**

Članak 14.

Ovaj Pravilnik stupa na snagu prvi dan od dana donošenja.

Stupanjem na snagu ovog Pravilnika prestaje važiti Pravilnik o provedbi postupaka jednostavne nabave, broj: 5/19-1-1.2/3-2020 od 11.12.2020. godine

Sukladno odredbi članka 15. stavka 3. ZJN 2016 ovaj Pravilnik objaviti će se na internetskim stranicama Dvora Trakošćan.

Klasa: 011-01/23-02/1

Urbroj: 2186-13-2-02-23-1

Trakošćan, 12.01.2023.

Predsjednica Upravnog vijeća:

dr.sc. Vesna Pascuttini Juraga

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_